Tegelikult on ju iga ministeerium vähemal või suuremal määral seotud regionaalküsimustega. Võib öelda, et välisministeerium on ainuke ministeerium, kellel puudub regionaalne dimensioon. Kindlasti on oluline tõsta inimeste teadlikkust regionaalpoliitikast. Mulle tundub, et kõik, kes me veedame enamuse ajast Tallinnas, näeme asju läbi n-ö Tallinna prisma. Minu vaated muutusid kardinaalselt paljudes valdkondades siis, kui hakkasin elama Abja-Paluojas. Siis hakkasin mitmesuguseid asju  hoopis uutmoodi mõistma. Näiteks millega inimesed tegelema peavad, kui teeolud on viletsad, kui buss ei käi või on bussist maha jäädud - siis lapsevanemad peavad 13 kilomeetrit mööda kruusateed last kooli viima ja pärast tagasi. Tallinnas ei ole sellist probleemi - minnakse oma auto või taksoga.